paragraph_text: Susanne Aartun Sundfør (Haugesund, 19. ožujka 1986.) norveška je pjevačica, kantautorica i glazbena producentica. Rođena je i odrasla u Haugesundu, a glazbi se posvetila dvije godine prije objave njezina istoimena debitantskog albuma (iz 2007.), koji se pojavio na trećem mjestu Norveške ljestvice albuma. Uslijedila je objava koncertnog albuma Take One koji sadrži pjesme s njezina debitantskog uratka izvedene uživo. Njezin drugi studijski album The Brothel objavljen je 2010. i bio je komercijalno uspješan u Norveškoj, gdje se pojavio na prvom mjestu glazbene ljestvice albuma i postao najprodavaniji album te godine. Na tom se uratku odvojila od klavirske pop-glazbe i posvetila se eksperimentalnijoj elektroničkoj glazbi. Godine 2011. objavila je koncertni instrumentalni album A Night at Salle Pleyel koji se sastoji isključivo od zvuka sintesajzera; djelo je skladano prema narudžbi.